  Анжелика Тихонова корреспондент Музъеммы трос миллиард аръёс талэсь азьло кылдэм дырысен туж тросэз воштӥськиз ни. Быризы куд-ог будосъёс, пӧйшуръёс, кылдӥз адями. Малпаськыны быгатӥсь улэп маке музъем узырлыкез ас улоназ кутыны кутскиз, ӵемысь эсэпсэ валатэк. Соин сэрен но Музъеммы туннэ нуналлы туж зол кырсёмытэмын, кужымез лябӟытэмын. Инкуазез утён но со понна кулэ амалъёс шедьтон вылысь, Россилэн азьмуртэзлэн Владимир Путинлэн 2016-тӥ арын 5-тӥ толшоре юнматэм пуктэмезъя, 2017-тӥ ар кунамы Экологилэн ареныз ялэмын. Валтӥсез ужпум — Россиын улӥсьёслы экологиен герӟаськем сюлмаськонъёсты возьматон, пӧйшуръёслэсь но будосъёслэсь пӧртэмлыксэс утён, кунын экологи кышкыттэмлыкез радъян. Со улсын трос пӧртэм ужрадъёс ортчозы, ужъёс быдэстӥськозы. Кылсярысь, котыр инкуазез утёнъя катрадлыкъёсты умоятыны, кужмоятыны, инкуазез утён сярысь калыкен валэктон уж нуыны, Россиысь заповедникъёслэсь сӧзнэтсэс азинтыны чакламын. Иворъёсъя «Удмуртия» агентстволэн корреспондентэз Удмуртиысь экологи югдур сярысь вераськиз биологи тодосъя докторен, Удмурт кун университетысь экологияя но инкуазь узырлыкез уже кутонъя кафедраысь профессорен Виктор Туганаевен.  — Тросэз адямиос, экологи сярысь вераськоно ке, со улсын инкуазез гинэ лыдэ басьто. Шонер-а со малпан? Мар со экологи?  — Экологи — со тодос, кудӥз ке чакла, валаны турттэ, кызьы инкуазь но адями огенызы огзы взаимодействовать каро шуод-а, мар-а. Но экологи — со тодос, кудӥз тырше валаны адямиез мар котыртэ, солэсь катлыксэ. Экологи со туж паськыт тодос. Сое сюбеген но учкыны луэ, нимаз — экологиез. Экологи кылэз берыктӥськод ке (вашкала грек кылысь - ред), со «ойкос» — юрт, улон инты, нош «логос» — тодос. Юрт, улон инты сярысь тодос. Асьмелэн коркамы вань, кытын асьмеос улӥськомы, со — юртлэн экологиез, улон инты экологи. Нош вань котыр инкуазьлэн экологиез. Нош мар со котыр? Со асьмелэн котырамы мар - со инкуазь но котырамы, со инсьӧр но, со асьмелэн пуш инкуазьмы, аспӧртэмлыкмы. Асьмелэн психологимы, психикамы — со но экологие пыре, малы ке шуоно котькуд элемент — со котыр, кудӥз ке улэп, улэпосъёсты реагировать картытэ аслыз, со экологической фактор, соин ик со экологи туж паськыт валан. Политика но экологи. Политика экологи вань, экономика, психологи, техника, гурт возёс, эм. Психологи — со адями экологи шуод-а, мар-а. Санитария, гигиена — со но экологи. Со туж паськыт вӧлмемын. Соин ик экологиез нимаз учко ке, со сокем ик шонер ӧвӧл. Котьку пусъёно — кыӵе экологи, кыӵе юанъёс татын чаклало.   — Инкуазь экологи сярысь верано ке, адями музъем вылын трос дауръёс ӵоже улэ ини. Со инкуазез ас улоназ туж зол кутэ. Я мерттӥське, я мар ке пуктэ, лэсьтэ, жуг-жагзэ куштэ, пудо-живот будэтэ. Музъемлэсь узырлыксэ поттэ. Ваньмыз со инкуазь вылын ас пытьызэ кельтэ…  — Валамон ини, одӥг кылын вераса, адями со сыӵе фактор, кудӥз ке асьмелэсь инкуазьмес, системаез сямен, лябӟытэ. Малы ке шуоно котьмар каре адями, со ваньмыз сӧсырмытэ инкуазез. Пудо-животбудэтэ-а, ю-няньбудэтэ-а, нюлэсэз кора-а, вуэз ӵыпе-а - ваньмыз со отрицательной экологи факторъёс. Но адями инкуазез трос ке уг сӧсырмыты, сое инкуазь ачиз тупатэ. Регенерационной, ачиз ассэ тупатон кужымез солэн бадӟым. Но солэн котьку кыӵе ке но межаез, йылыз-пумыз вань. Куке со межаез ортче адями, соку ини со туж секыт. Соку инкуазь огшоры гинэ уг быгаты ассэ тупатыны. Соку адями музъемлы юрттыны кулэ. Кулэ ватсэтъёс пазьгыны, турын-куаръёс кизьыны. Нюлэс быре ке — писпуослэсь кидысъёссэс кизёно, нюлэслы аслыз ӝутӥськыны юрттоно.  — Нюлэсъёс сярысь вераськоно ке, кыӵе югдур сылэ асьмелэн элькунамы?  — Удмуртия котьку Россиын нырысетӥ интыосын мынэ вал нюлэсъёсыз тупатонъя. Вань сыӵе шуон — традиция. Традиция луэ ке, солэсь нокытчы уд кариськы ини. Калык дышемын. Собере ӵектос огазеяськонъёс, асьмелэн нюлэс возёс огазеяськонъёс, соос валало ини, тодо соос, кызьы ужаны. Соос планэз тыршо лэсьтыны. Соин Удмуртиын нюлэс будэтонъя асьмеос умой мынӥськом вал. Тылпуэн нюръяськонын но умой интыос басьтӥськом вал. 2016-тӥ арын 1-тӥ толшорлы Удмурт Элькунын 2 миллион 65 сюрс 200 гектар вылын нюлэсъёс пусъемын. Со пӧлысь 98,3 процентсэ улосвылысь Нюлэс возёсъя министерство чакла. (Удмуртиысь Инкуазь узырлыкъя но инкуазе утёнъя министерстволэн «2015-тӥ арын Удмурт Элькунысь инкуазья югдур но сое утён сярысь» Кун докладысьтыз) Асьмелэн Удмуртиын нюлэсъёс туж бадӟым интывылэз басьто. Но сое будэтон — со туж ик шонер вылымтэ. Малы ке яке пужымез, яке кызэз гинэ мертто вал. Нош инкуазьын кыӵе ке но одӥг мае ке будэтыса возиськод ке, паразитъёс яке изъянтӥсьёс нимазъясько но туж чаляк вӧлмо. Тани, шуом, асьмелэн короед кӧня вӧлмиз. Со асьмелэн гинэ ӧвӧл, Америкаын. Адямиен йырин. Малы ке шуоно нюлэсэз тупатылӥзы ас сяменызы. Со будосъёсыз будэто вал, кудӥз ке кулэ адямилы. Нош адямилы гинэ кулэ луись будосъёсты сяна, инкуазьлы кулэ луисьёссэ будэтоно. Нюлэсын кулэ ӧвӧл одӥг выжыез вӧлмыны, кулэ трос пӧртэмъёсыз. Лысо писпуос гинэ ӧвӧл, куаро писпуос но кулэ. Лысо но куаро писпуослэн герӟет кусыпсы сӧремын ӧвӧл ке, соку пычейёс озьы уз вӧлме капчиен. 2010-тӥ арын куазь кӧс но пӧсь возиськемен сэрен трос кызъёс быризы                                         Фото: undefined © sovetmo.ru  — 2017-тӥ ар Россиын Экологилэн ареныз ялэмын. Со улсын нимысьтыз ужрадъёс, ужъёс Удмуртиын но ортчозы. Кыӵе инъет солы вань?  — Удмуртиын кутэмын ини туж бадӟым программа. Ужанрадлык лэсьтэмын. Вань нимысьтыз ӧри. Ужанрадлык али туж умой кутэмын. Но быгатом-а сое быдэстыны? Котькуд ужанрадлыкез асьмеос капчиен кутӥськомы, нош быдэстыны капчи ӧвӧл. Кулэ туж уно коньдон. Нош коньдон уг тырмы. Но валтӥсь секытлыкез нюлэс уж бордын — со нюлэсын йыружасьёс. Корало, шып гинэ корало. Кыкетӥез — тани пычейёс быдтӥзы нюлэсмес. Кызэз 90–100 процентлы быдтӥзы. Табере кулэ соосыз выльдыны. Яке ас сяменызы соос выльмозы, но эн люкеты. Яке кизьыны кулэ. Но азьло кадь ик каримы ке (лысо писпуос гинэ трос луизы ке — ред.), нош ик короедъёс улӟозы. Собере асьмелэн вань сыӵе ёросъёс, кытын нюлэс ӧжыт кылемын. Каракулино ёросын нюлэсъёс Саратовысь кырал интыосын сярысь но ӧжытгес. Тани гектаръя учкиськомы ке, Алнаш ёросын 16 процент гинэ. Нош Якшур-Бӧдья ёросын, Сьӧлта, Сюмси, Эгра ёросъёсын - отын нюлэс уно. Нюлэс укыр трос ке, со но умой ӧвӧл. Соин ик котькуд ёросын нюлэс мед луоз сомында, кӧня кулэ, озьы радъяны кулэ. Нош нюлэс 40 процент луыны кулэ. Элькунамы 45 процент, но куд-ог интыосын тани 90 дорозь вуэ, 80–90, нош мукетъёсаз — 5–10 процент гинэ. Тани Сарапул ёросэз басьтӥськом ке, Каракулино, Грак, Алнаш — отын нюлэс ӧжыт кылемын. Нюлэсэн герӟаськем шуг-секыт — асьмелэн туж бадӟым шуг-секыт. Со сяна, браконьеръёс вань на. Катрадлыкез тӥясьёс.  — Удмуртиын но, Россиын но, быдэс дуннеын но жуг-жагез быдтонъя туж лэчыт югдур кылдэмын. Музъеммы жаг пӧлы вые…  — Со туж бадӟым шугъяськон. Туж. <…> Асьме доры ньыль завод пуктыны кулэ (жуг-жагез переработать карон завод - ред.), ньыль гинэ ӧвӧл, тросгес пуктыны кулэ. Со ужъёс мыно: лэсьтӥсько Можгаын но, Уваын но, мукет интыосын но. Но жуг-жаг уз быры огшоры гинэ. Со секыт уж, но быдтыны луэ. Япония возьматӥз: 1980-тӥ аръёсысен японецъёс чылкытатӥзы. 1900 заводъёс пуктӥзы — жуг-жагез перерабатывать карись заводъёс. 1900! Асьмелэн одӥг но ӧвӧл на. Сочиын пуктӥзы жуг-жагез сутон завод. Но со завод юрттэт, пайда сётэмезлэсь тросгес кырсёмытэ вылэм. <…> Табере японской технологи Улан-Удэын вӧлмытӥське. Казаньын, Подмосковьеын ньыль завод пуктозы. Асьме доры но пуктозы. Но японской технологи интые асьме технологиез кутозы. Соос но умой ужало. Заводъёс луозы — соку стимул луоз. Кунгож сьӧрын со жаглэсь коньдон потто. Асьмелэн но вань сыӵе, кытын ке коньдон быгато поттыны. Тани мон огпол Вотка ёросын вал. Мон чылкак пайми, отын пичи гинэ устройствоос, ящикъёс пуктэмын, соос бичало, мае куштыны кулэ, нош кудзэ кельтыны кулэ переработать карыны. Жуг-жаглэн туж уно пайдаез. Отын органика вань. Отын пластика вань. Отын кортъёс вань. Отын ыргонъёс вань пӧртэм. Удмуртиын жуг-жагез куяны лэзьымтэ 500-лэсь трос интыос шараямын                                      Фото: undefined © prowaste.ru  — Жуг-жаген сэрен омырмы но кырсёме. Со сяна, со вылын трос гинэ мукет факторъёс шӧдӥсько на, дыр?  — Асьмелэн бадӟым шуг-секытмы омыр ласянь. Омырез чылкытатон ласянь. Тужгес но каръёсын. Ижкарын. Ижкарын 400 сюрслэсь уно машинаос. Котькуд машина омырез кырсёмытэ. Собере заводъёс, ляб кужымен ке но, соос но кырсьгес каро. Омырез чылкыт карыны кулэ. Кӧня пол вераськиськом ини чагыр эстӥськонэн поттоно шуыса машинаосыз. Соку ӧжытгес солэн кырсез потэ. Но уг луы. Отын шуг-секытъёс вань. Отын пайдалыкез ӧжытгес. Оскон ӧжытгес. Бензинэн заправиться кариськид но мын кӧня мылыд потэ бензинэд бырытозь. Нош газэн пайдалыкез ӧжытгес. Удмуртиысь Кунпуш ужъёсъя министерствоысь Сюресъёс вылтӥ кышкытлыктэк ветлонъя кун инспекцилэн управлениезлэн иворезъя, 2015-тӥ арын улосвылын 516 сюрс 219 автотранспорт пусъемын вал. Соос омыре 151 сюрс 300 тонна мында кырсёмытӥсь суретъёс лэзизы. (Удмуртиысь Инкуазь узырлыкъя но инкуазе утёнъя министерстволэн «2015-тӥ арын Удмурт Элькунысь инкуазья югдур но сое утён сярысь» Кун докладысьтыз) Машинаослэн вӧлмись суретъёссы омырез кырсёмыто                                                    Фото: Григорий Фомин © udmurt.media Вуэз чылкытатоно. Асьмелэн чылкыт шуръёсмы ӧвӧл ини шуыны луэ. Тани вань сыӵе чорыгъёс, кудъёсыз чылкыт вуын гинэ пумисько. Асьмелэн тани песянай-песятайёсмы туж алама, туж секытэн улӥзы, но сыӵе чылкыт вуэз юо вал, ческыт чорыгез сиё вал, пойшуръёс ческыт вал. Йӧл, вӧй — ваньмыз чылкыт вал. Али йӧл кырсь луэ куд-ог дыръя. Вӧй но. Нош басьтом вумес. Чылкыт ву понна пыдло но пыдло пыроно луэ. Нош тужгес но пыдлоысь ву адямилэн мугорызлы сокем ик уг тупа ни. Тани Ижын асьмелэн, Иж тымет шуиськом, собере кӧня ке шуръёс вань — чылкытэз ӧвӧл. Ошмесъёс но. Вить-куать ошмесын гинэ вуэз чылкыт, лэземын санитарной куронъёсъя. Нош мукетъёсыз ваньмыз кырсь. Нош учконо ке, Ижкарын ошмесъёс ог куинь сю вань. Гуртъёсын, кызьы асьмеос шуиськом, ву чылкыт, но гуртъёсын кӧня кырсь - отын жуг-жагъёс, пӧртэм кыед кадьёс, со кыед вуос пыӵало, соос вуо со интыосы, кытын ке вань тыметъёс, ошмесъёс, соос кырсёмыто. Иж тыметлэн жуг-жаг пӧлы выем ярдурез                                                                          Фото: Григорий Фомин © udmurt.media Асьмеос улӥськомы секыт экологи югдурын. Удмуртиын омыр чылкыт на, Удмуртиын вань на чылкыт ву, асьмеос экологияя шоро-куспо югдурын улӥськомы. Но со тани-тани лябӟоз. Нош инкуазь сыӵе — со кутске ке лябӟыны, со шуак кутске лябӟыны. Тани одӥг вакыт вал сыӵе политика — иррегационной. Куасьтылӥзы возьёсыз, нюръёсыз. 50 сюрс гектарлэсь уно нюръёсыз быдтӥзы, нош табере со интыосын нюлэс ляб будэ, будосъёс курадӟо ву тырмытэк. Соин ик кулэ котыр ласянь учкыны асьме улон-вылон шоры.  — Удмуртиын кылдытэмын ини нимысьтыз утиськись инкуазь интыос, йӧскалык паркъёс. Кызьы соос висъямын, кыӵе ужпумез соос быдэсто?  — Соос асьмелэн шуг-секытъёс пыр учкемын ӧвӧл. Соос шер пумиськись будосъёс но пӧйшуръёс гинэ мед кылёзы шуыса висъямын. Лэсьтэмын чебер интыос. Тани Шарканысь инкуазь парк. Со туж умой быръемын. Собере Усть-Бельск. Со но инкуазь парк. Со инкуазь парк ик ӧвӧл, бен, но каризы бере, мед луоз. Отын инкуазь юнмамын ӧвӧл. Со котькуд ар воштӥське. Соин суред, кудзэ туннэ адӟиськом, куинь ар улыса чылкак мукет луоз. Но, озьы ке но, отын мувылтусыз (ландшафтэз) тунсыко. Соиз ке но вань. Кык сыӵе инкуазь паркмы. Шарканысь инкуазь парк                                                                                                                       Фото: undefined © mdstour.ru Нош «Нечкинский» — со йӧскалык парк (одӥг гинэ федерал инлыкен паркмы — ред.). «Нечкинский» йӧскалык парк — Удмурт Элькунысь нимысьтыз утиськись инкуазь интыос пӧлын огез тужгес дунлыкоез инкуазез утись инты луэ. Татын утисько Шор Прикамье котырысь паймымон возьвыл нюлэсъёс, шур, ты но нюр экосистемаос, нюлэс пӧйшуръёс, инкуазь, историен но лулчеберетэн герӟаськем огъетъёс но объектъёс, кудъёсыз экологи но истори ласянь дунлыко луо. Паркын Удмуртиысь 70 процент палаез пӧйшуръёс но будосъёс пумисько. (Удмуртиысь Инкуазь узырлыкъя но сое утёнъя министерстволэн «2015-тӥ арын Удмурт Элькунысь инкуазья югдур но сое утён сярысь» Кун докладысьтыз) Нечкиноысь йӧскалык парк                                                                                                              Фото: undefined © nechkinsky.ru Сое ини нюлэс возёсъя министерство лэсьтӥз. Отын туж умой ваньмыз малпамын. Сое кылдытыны Москва ӵектӥз. Малы ке шуоно Кам шур, нош Кам шур — со туж кулэ луись шур. Со дурысь нюлэс ӧжытэзтэк быдтэмын вал, но со интыын со кельтэмын, сое йӧскалык парк каризы, табере нюлэслэн быдэслыкез отын кылёз. Нош нюлэслэн быдэслыкез кылиз ке, шурлы, Камлы, капчигес луоз. Но, озьы ке но, Кам шур юыны ярантэм. Пермь улосвыл — отын хими заводъёс, Чайковскийын но хими завод вань, собере вань Краснокамскын, Соликамскын, соос ваньмыз кылем-мылемъёссэс Кам шурлэн тыметъёсаз лэзё, соос асьме пала но вуо. Чорыгъёс ӧжыт. Ваньмыз ӧжыт. Удмуртиысь тужгес бадӟымез но валтӥсез шур - Кам                                                        Фото: Григорий Фомин © udmurt.media Асьмелэн элькунмы одӥг, кытын заповедник ӧвӧл. Тани Поволжьеын Мари элькунын вань, Татарстанын куинь заповедниксы, Башкириын но куинь заповедникъёс, ньыль но яке, нош асьмелэн ӧвӧл. Татарстанын биосферной калыккуспо инлыко заповедниксы но вань — Волжско-Камской заповедник шуыса нимаське. Башкириын но дунневыл инлыкен заповедниксы вань — Южно-Уральской заповедник. Асьмелэн огшорыез но ӧвӧл. Заповедникъёслэн но рангъёссы вань. Вань туж вылӥ ранго, вань, кудъёсыз нимысьтыз утиськись инкуазь интыос сямен мыно. Тӥни со заповедникъёс. Со уж борды кулэ вал азьлогес кутскыны. Соку асьмелэн заповедникмы луысал. Но асьмеос ӧм сюре черодэ.  — Экологилэн арез улсын заповедник кылдытон ужанрадлыке пыртэмын ӧвӧл-а?  — Удмуртиын экологилэн арезлы туж умой план кылдытэмын. Но отын заповедник гожтэмын ӧвӧл. Малы ке шуоно асьмеос черодын ӧвӧл бере, татчы заповедник уз лэсьтэ. Но черодмы мынэ. Кӧня ке ар улыса со вуиз ке, соку заповедник понна сюлмаськоно луоз. Но солы инты быръемын ӧвӧл на. Ӵектон вань, но Москва юнматоз-а, уз-а, тодмо ӧвӧл.  — Берло аръёсы тодосчиос пӧртэм-пӧртэм малпанъёссэс шараяло куазь воштӥськонъёс ласянь. Кин ке туж шуныт кариськоз шуэ, кин ке кезьыт луоз шуэ. Кинлы осконо? Кытын зэмлык?  — Куазь озьы но, тазьы но луыны быгатоз. Малы ке шуоно со юнмамтэ сӧзнэт. Одӥг вакыт со шунытгес луэ, одӥг вакыт кӧсгес, нош мукет дыръя котгес, пӧсьгес луэ. Тани асьмелэн али «глобальной потепление» мынэ ини кема. Но вань сыӵе валэктымон йылпумъянъёс — шунытскон кема уз мыны, собере воштӥськоз со кезьытгес луыса. Асьмелэн 15-тӥ даурысен ог 1830–1840-тӥ аръёсозь туж кезьыт вал. Со вакытэз «малый ледниковый период» но нималлязы. Соку Удмуртие уйпал пужейёс но вуизы. Собере калык вуиз, уйпал калыкъёс. Тӥни удмуртъёслэн пересь кышноослэн тамак кыскон сямзы вань. Соку вуиз со. Собере куд-ог интыосын коркаосыз чум шуо вал, со палась кезьыт дыръя вуиз со. Тӥни сыӵе. Озьы но, тазьы но луоз уг шуы. Россиын Экологилэн арезлэн Интернетын нимлыко сайтэз   Экологилэн арез улсын Удмуртиын быдэстыны пусъем ужрадъёсын тодматскыны луэ   Тегъёс: Мерлык Ижкар Кама Экология Удмуртия инкуазь  